khistorydata/jeongjo-sjw-relations huggingface dataset:
정조 4년 · 강
慈殿 慈宮誕日陳賀時。所御服色。命以絳紗袍磨鍊。
정조 4년 · 목
敎曰。以此每欲釐正而未果。陳賀服色。必用絳紗袍。而但於大殿誕日陳賀及正至陳賀。用冕腹。此乃朝賀故耳。至若 慈殿陳賀。則當用絳紗袍矣。用冕腹。禮意似不然。此則旣有宋時范文正定論。今後親行 慈殿 慈宮誕日陳賀時。所御服色。以絳紗袍磨鍊。以此定式。勿出朝報。
정조 4년 · 강
命謝恩使趲程作行。趁冬至使入去前。抵北京。
정조 4년 · 목
敎曰。今番別遣謝使。出於備不虞之意也。旣已發送之後。不可無實。必須趲程作行。不與節使之行相値然後。彼中人當知我國厚意。在我國亦無後弊。卿等刻日前進。無或遲滯。趁冬至使入去前。先期十許日抵北京。且今冬節。無道路泥濘之弊。行李遲速。在於卿等勤怠。卿等切勿泛忽。依此惕念爲之事。卽爲下諭于謝恩使臣處。
정조 4년 · 강
命禁直諸臣別設應製。
정조 4년 · 목
以擬本朝館閣臣請遴選文學之士。別設講製。逐月程課。以爲化興人才之方。爲箋題。
정조 4년 · 강
來初六日 毓祥宮。命酌獻禮。
정조 4년 · 목
敎曰。來初六日。毓祥宮行酌獻禮。該房知悉。
정조 4년 · 목
領議政金尙喆曰。今日次對。別無回啓之事。而不過海伯査啓與刑曹文案。而至於谷山事。臣不敢論列於其間。姑先以該道伯査啓辭意。發問目取招後。見其供辭決處似好矣。左議政徐命善曰。四千兩錢貨。公然偸食。萬萬無據矣。雖微末蔭官武臣輩。如有嚴畏之心。決不敢如是放恣。至於李奎緯。則出自邇列。其所貪冒。如是狼藉。少無顧忌。尤極無據矣。以律文論之。則與監守自盜差間。而大抵貪法。專以一律處斷。故人心不忍寘法。每每隱諱。罪反輕矣。予曰。左相之言甚然矣。尙喆曰。梁季乭之殺獄。旣有傷處。且是正犯。則決不可傅之生道矣。命善曰。領相之論誠然矣。右議政李徽之曰。以文案見之。屍體之傷處爛漫。亦有正犯。則何可寘之罪疑惟輕之科乎。予曰。果如卿等之言。而其間亦有許多詳審事。傷處非不狼藉。于證亦非不分明。而殺死之際。先察其有情無情。果是無情。則傅之生路。豈非好生之道乎。刑曹判書李性源曰。臣方待罪秋曹。此獄文案。前後考閱。不啻再三。而以檢狀之傷處。正犯之招辭。干證之供辭見之。萬無一生之理。而殿下必欲以無情。傅之於生道。臣等非不知聖上好生之德意。而三尺至重。此等獄。如不依律處斷。則後弊難防矣。予曰。情有可恕之事。法有可屈之獄。欲察其有情。無情則以至公之心。先思其其時事狀之如何。則庶可知之矣。尙喆曰。聖敎誠至當。而有司之臣。一從文案與律文而行之。而至於此獄。以情以跡。元無可恕之道矣。予曰。卿等之論旣如此。刑判之言又如是。爭執。依律處之。更加十分詳審好矣。尙喆曰。卽見秋曹査案。則耆社公事。換踏活署之印。本事自該曹今方査實。而此已現露。事極怪駭。當該堂上罷職何如。予曰。不徒踏印事也。罷職薄勘太輕。削職。予曰。今番黃景源事。予不欲索言。以存敦厚之風。而誠爲朝廷羞恥之事矣。尙喆等曰。臣等實無仰達之辭矣。予謂江華留守趙㻐曰。史局事。今至何境乎。㻐曰。明年秋間。似可汗靑矣。予曰。別無稟定之事。先爲退出。以修纂修之役。
정조 4년 · 강
差下備堂鄭元始蔡弘履。
정조 4년 · 목
領議政金尙喆啓言。備堂近甚苟簡。行副司直鄭元始。漢城右尹蔡弘履。備局堂上差下。請使之察任。從之。
정조 4년 · 강
命登科十年文臣。依例出六。
정조 4년 · 목
領議政金尙喆啓言。登科十年文臣參下。依例出六事。請分付該曹。從之。
정조 4년 · 목
領議政金尙喆啓言。展拜親享。連當勞動之時。日寒若此。明日常參。停止似好。敢達矣。從之。
정조 4년 · 강
命出疆司僕正改差。
정조 4년 · 목
領議政金尙喆啓言。內寺番次。每患苟簡。出疆司僕正改差。令該曹口傳差出。請以爲推移入直之地。從之。
정조 4년 · 강
重推檢閱金載瓚。
정조 4년 · 목
同副承旨金宇鎭啓言。入侍命下之後。上番翰林。不卽待令。以致遲渧。事甚未安。請從重推考。從之。
정조 4년 · 강
削左參贊黃景源職。
정조 4년 · 목
敎曰。左參贊黃景源削職。○又敎曰。新除授參贊。待下批。先進去後謝恩。
정조 4년 · 강
以金熤爲左參贊。
정조 4년 · 목
領議政金尙喆啓言。今日方物封裹。政府西璧。無進參人。參贊有闕代。請令該曹。口傳差出。從之。
정조 4년 · 목
予命計士及別監各樣方物輸入。又命諸承旨。一一考閱看品後。都承旨李★(土+甲)曰。席子體樣太大。故雖欲密織。其勢末由矣。
정조 4년 · 강
命保米布上納。依例狀聞。
정조 4년 · 목
因慶尙左兵使李文德。價布定差員上送狀啓。敎以。外方擧行。道各異例。已非同文之義。此亦無異惟正之稅。稅大同裝發。旣有狀啓。則保米布上納。豈無登聞之事乎。此兵營外。皆無狀聞者。必是謬例。此後依此例狀聞事。自兵曹分付諸道。
정조 4년 · 강
以洪樂命爲藝文提學。
정조 4년 · 목
以金履禧爲副修撰。洪樂性爲禮曹判書。徐有慶爲工曹判書。尹光紹爲同敦寧。洪樂性爲知經筵。
정조 4년 · 강
命不入侍臺諫。一竝敍用。
정조 4년 · 목
敎日。不可事同罰異。前都憲旣已敍用。伊時不入侍臺諫。一竝敍用。
정조 4년 · 강
推咸鏡監司鄭昌順。
정조 4년 · 목
敎曰。三邑穀物之移轉。出於不獲已。而鏡城船隻中。格軍渰死六名云。可謂矜慘。令本道別施恤典。裝發之際。不察其換定。不飭其齊發者。不獨差員之罪。地方官何不論警。該道臣推考。
정조 4년 · 강
命谷山前府使李奎緯。下該府嚴問。
정조 4년 · 목
敎曰。査啓已到。事狀狼藉。國無法則已。不然。此等暴官汚吏。不抵重律而何哉。何待回啓。谷山前府使李奎緯。下該府。嚴問口招以入。
정조 4년 · 강
掌令高益擎陳疏辭職。仍陳勉。賜批。
정조 4년 · 목
疏略曰。臣於秋初。重患䐉腫。幾死僅生。瘡處雖完。餘毒尙多。時日之內。萬無起動。亟令鐫遞。嗚呼。我殿下求治之心。恤民之心。非不切矣。而未見實惠之下究。人才之積滯。而終無疏通之期。吏習之貪汚。而未有懲戢之效。國事則姑息䌤縫。以苟容爲良藥。科宦則奔走鑽刺。以必得爲妙方。凡此數者。孰非群下之罪。而不敢不歸之於萬化之源。恐或有未盡於端本之要者也。伏願毋徒循於虛文之故事。益自軫於懋實之極工焉。批以。疏陳。言簡而意切。當自勉矣。至於人才之陳滯事。爾言可謂臺務。另飭銓曹。亦其勿辭。調理察職。
정조 4년 · 강
同義禁具㢞上疏乞遞。賜批。
정조 4년 · 목
疏略曰。臣父三年禁直。一念畏愼。終始罪戾之獲免。莫非慈覆之攸及。而畢竟人言。忽地罔極。其說全沒把捉。而臣父之有罪無罪。宜莫逃於淵鑑之下。私心之驚懍崩痛。當如何哉。諒臣崩冤之情。亟許鐫免見職。批以。卿其勿辭行公。
정조 4년 · 강
判下兵曹。 毓祥宮酌獻禮時軍兵磨鍊草記。
정조 4년 · 목
因該曹草記。敎以。留營留陣。竝勿磨鍊。以訓局步軍十哨。馬軍三哨。禁軍與入直番。通計爲五番隨駕。近來禁御軍偏苦。屛門把守。等而以訓局餘軍磨鍊。兩營軍兵。雖一名。勿爲待令事。申飭該軍門。
정조 4년 · 강
遞承旨李萬育。以金宇鎭代之。
정조 4년 · 목
因牌招啓辭。敎以。已知其老病。果欲求遞云。許遞。前望單子入之。
정조 4년 · 강
拿處吏曹假郞廳孫碩周。
정조 4년 · 목
敎曰。申飭之下。承旨前望。又不修整入啓。當該郞廳拿處。
정조 4년 · 목
因習操狀啓。敎以。不參操守令。先罷後拿。不能請罪兵使。從重推考。
정조 4년 · 강
命左通禮崔夢喦陞品。
정조 4년 · 목
因望單。敎以。通禮準瓜。實屬稀罕。況是嶺人。此望筒下批後。依例陞品。今日政下批。
정조 4년 · 목
敎曰。守令有闕之代。今日政差出。○以金履素爲大司憲。李得臣爲大司諫。沈命德爲司諫。鄭益祚爲持平。宋樂爲獻納。洪履健爲正言。李亨元爲金海府使。宋載德爲淸風府使。金在鎭爲永春縣監。柳鎭恒爲永興府使。
정조 4년 · 강
掌令柳雲羽上疏陳勉。兼附懲討。賜批。
정조 4년 · 목
批以。言足聽聞。思欲觀省矣。
정조 4년 · 목
予曰。 實錄之役幾許爲之云耶。有防曰。姑未知幾許爲之。而各年條餘存尙多云矣。予曰。然則汗靑似無期矣。宇鎭曰。近來 實錄諸堂中。或有公故。或有病。未能專意修正云矣。予曰。此後各別申飭。又敎曰。開門標信出給。金虎門留門。銓官使之入來開政之意。分付。
정조 4년 · 목
予曰。通禮之準三十朔陞資者。絕無而僅有。或因數遞而然耶。有防曰。或移擬臺望。或罪罷矣。予曰。通禮則一也。右通禮雖三年。元無陞資之例。豈不班駁乎。有防曰。通禮則一也。而前導擧行。左通禮專當。故三十朔陞資。良以此矣。予曰。傳敎頒布後定式之意。各別申飭於吏曹。
정조 4년 · 강
命通禮之以右移左者。通計朔數。
정조 4년 · 목
敎曰。玆事每欲下敎而未果。通禮三十朔準瓜。十年來只有一人。可知其稀罕。而左通禮則直陞。右通禮則不得陞資。左右之間。太甚班斑馼。此後通禮之以右移左者。通計朔數事分付。
정조 4년 · 강
命前大提學黃景源牌招。親祭祭文製進。
정조 4년 · 강
同敦寧尹耆東陳疏乞遞。賜例批。
정조 4년 · 목
予曰。冬候乖常。以數昨雷雨言之。當此收藏之時。轟轟之聲。燁燁之光。雖不如盛夏。而連三日頻作。予方反省自咎。而以今日國勢朝象言之。朝無寅協之望。民無鼓腹之樂。可以召災而致異者。非一非再矣。念及于此。豈不愓然而悚懼耶。上之責躬之敎。下乏陳戒之言。不過文具而已。無一半分弭災之實行實政。仁愛之天。安得不諄諄然警告也哉。有防曰。日前十行絲綸。奉讀未半。不勝欽仰。而今此屢屢之敎。實出於一念對越之聖心。熒惑之退舍。臣實冀望矣。
정조 4년 · 강
命校理副修撰望。更爲擬入。
정조 4년 · 목
因校理望筒。敎曰。兼帶 實錄郞廳。皆已許遞。則又以此任擬其代。大是不察。此望筒還給。更爲擬入。○因副修撰望筒。敎曰。雖曰乏人。以其人擬其代。政官推考。此望筒還給。更爲擬入。
정조 4년 · 강
勘放時囚邊㶷等。
정조 4년 · 목
禁府啓言。司圃署前別提邊㶷。圖免差祭。徵出錢兩於貢人者。非士夫所爲。請刑推。敎以。依同罪他囚勘處後。放送草記。○又啓言。副司果趙榮弼柳匡國等。差祭不參誓戒。各笞五十收贖。解見任別敍。敎以。竝分揀放送。○又啓言。長興庫直長徐直修。嚴飭之下。衣籠馬責立。請以此照律。敎以。此囚所爲。不但無罪而已。亦足可尙。分揀放送。○又啓言。吏曹假郞廳金瑞復。大司憲前望不爲入之。孫碩周承旨前望。又不修整入啓。請竝刑推。敎以。竝分揀放送。○又啓言。楊州前牧使鄭存中。身爲地方官。職兼討捕。而偸埋人無意斯得。請刑推。敎以。連値齋日。滯囚可悶。削職放送。○又啓言。永春前縣監韓用龜。不參習操罪。請議處。敎以。旣已罷黜。付過放送。
정조 4년 · 강
命遣吏郞。摘奸諸執事濟齋。
정조 4년 · 목
太廟冬享在三明也。
정조 4년 · 강
命受由上京守令。未下直守令來待。仍令待明朝還官。
정조 4년 · 목
予曰。近日上天示警。非止一再。有若耳提面命者然。警愓恐懼。思所以修省之方。而玉堂箚中。上之所以修省者。徒歸一場文具而已云者。果是實題也。凡遇災之時。則上下備忘。下上疏箚。若將有爲。及其時日稍久之後。伈伈泄泄。又復如前。此所以上天之示警諄複也。思之及此。寧不懍愓。政院所以統百司之職。而近日則紀綱懈怠。無一振刷之事。予方自省之不暇。而其自承旨各自修勵也。有防曰。 聖敎至此。不勝欽仰矣。
정조 4년 · 강
召見承旨吳大益。上京守令于宣政殿。
정조 4년 · 목
金海府使李亨元進前。予詢邑弊。亨元曰。雖未能詳知。還穀與明智島鹽弊。最悶云矣。靈巖郡守李義寬進前。予曰。今番水操時。人物之渰死。聞甚慘然。其時光景何如耶。義寬曰。六鎭堡兵船。同繫於前島矣。黔毛浦萬戶先爲放砲發船。入七山大洋。遇一陣狂風。舟中之人。未及容手。一時渰沒矣。予曰。慘矣慘矣。永興府使柳鎭恒進前。予曰。北關年事不登。且値捧糴。速往善爲之。三登縣令趙台鉉進前。予曰。誰之至親乎。台鉉曰。前參判宗鉉。爲臣之八寸矣。予曰。守令爲幾次乎。台鉉曰。年前待罪新寧矣。予曰。金海府使更爲進前。亨元進伏。予曰。其在外輕內重之義。不欲出外。姑爲留京。
정조 4년 · 강
改差金海府使李亨元。
정조 4년 · 목
敎曰。金海府使李亨元改差。其代口傳擇差。仍令明日辭朝。
정조 4년 · 강
命行首宣傳官。口傳差出。
정조 4년 · 강
太廟冬享香祝。命 親押。
정조 4년 · 강
以雲峰君杺。凝善君爔。爲都摠管。
정조 4년 · 목
敎曰。未差摠管。口傳差出。
정조 4년 · 강
勘放時囚鄭宜淳等。
정조 4년 · 목
禁府啓言。鄭宜淳 陵寢對案之地。有此偸埋之變怪。而身爲寢郞。不能登時覺察。金元柱謂有身病。投印經徑歸。揆以紀綱。極爲可駭。竝以此照律。各杖八十收贖。奪告身三等。放送。李宅源潛聽構誣之訴。拘囚鄕族之婦女。萬萬駭妄。以此照律。杖一百收贖。永不敍用。放送。李觀城圖免差祭一款。當初發明。有難取信。以此照律。杖七十收贖。奪告二等。放送。邊㶷。差祭托故不行。以此照律。杖一百收贖。告身盡行追奪。請放送。允之。敎以。有功議者。各減一等。李觀城則猶與他囚同罪人之無辭自明有間。而遠近換差之說。或爲可欺其方之端。亦不無惟輕之別。此時守令遞易可悶。本罪中。以公罪勘處放送。使之當日還官。
정조 4년 · 강
詣宣政殿。親押 太廟冬享香祝。
정조 4년 · 목
親押如儀訖。予曰。留待守令入侍。淮陽府使趙瑍進前。予問年事何如。瑍曰。各穀大登矣。予詢弊瘼。瑍曰。別無弊瘼矣。大丘判官洪彥燮進前。予問年事何如。彥燮曰。大體則豐登。而大丘一境。間有酷被水災處矣。
정조 4년 · 강
命受由守令之發行與還官。隨卽文移於該曹。
정조 4년 · 목
都承旨李★(土+甲)啓言。新除授守令。促令辭朝。上來邑宰之卽使還官。而屢度催促。始爲來待。捧現告從重推考。發關諸道監營。此後則受由守令之發行與還官。隨卽文移於該曹。如有入侍之命。無或一人遺漏得宜。以此出擧條。請定式施行。從之。
정조 4년 · 목
有防曰。趙貴人卒逝單子到院。而以 大享相値。不得入之矣。予曰。單子留院。凡百擧行。依例爲之之意。分付禮曹。予曰。燕行先來。尙無消息。誠甚畓畓沓沓。宇鎭曰。姑無的奇。而計其日子。則似於非久。渡江狀啓入來矣。
정조 4년 · 목
以徐浩修爲大司憲。金憙爲大司諫。宋民載爲正言。李壽勛爲忠州牧使。尹得毅爲金海府使。趙亨達爲牙山縣監。
정조 4년 · 강
重推司直金鍾秀。
정조 4년 · 목
敎曰。重臣所執。大是不可曉之事也。向者人言。洞知其情外之謗。卞䆁無餘。然猶作爲永發之義。誰云爲可。若從重臣之懇。是爲甘心者流。適副其心。而一日二日。半朝廷殆將空盡而後已矣。且思之。擧朝之人。轉相效尤。才遭殫彈駁便欲自劃。則無言朝廷。益當無言。重臣疏中扶豎廉防之說。雖曰申誦筵奏。予則以爲。開言路三字。亦是惓惓於前席者。在重臣去就言之。邪正姑捨是。寓之相規之科。出而從宦可也。此義皎然明甚。而歷日已久。無意行公。處議義分義。寧容乃已。行司直金鍾秀爲先從重推考。自本院另加催促上來。
정조 4년 · 강
司直金鍾秀上疏自引。賜批。
정조 4년 · 목
疏略曰。伏見擧條下者。以均廳貿米事。因大臣陳達。有該郞拿處之 命。臣於此有萬萬惶悚者。大抵始以米若合用則貿。題民狀者臣也。及見該郞送米。看品之後。以米惡不合用。斷之以勿貿者。亦臣也。郞廳奚罪。移罪倖免。有乖核實之政。亟令有司。勘臣同律。批以。奈予不捨卿何。卿其勿辭行公
정조 4년 · 강
詣 太廟齋宿。
정조 4년 · 목
具遠遊冠絳紗抱。乘輿出明政門降輿。乘輦詣宗廟大門外降輦。乘輿入齋室。改具冕脤。詣版位行四拜禮。仍詣 廟內。奉審。還詣樽所奉審。還入齋室。少頃詣省牲所。省牲。還詣齋室。予曰。 廟內木葉盡落。禁火一切。各別申飭然後。可無意外之患。而爾等其果惕念擧行乎。令鄭彥昇等曰。落葉逐日掃除。竭誠擧行矣。予曰。新差守僕輩。連受五禮儀及笏記講。毋至拋棄乎。彥昇曰。每五日入逍直官。自行首以下。連爲受講。考能否施罰矣。予曰。另加肄習。予命左副承旨李養鼎。摘奸樂工服色。養鼎回奏。 永寧殿待令樂工服色有頉矣。予曰。有頉者。果不至於不潔乎。養鼎曰。不至於不潔矣。予曰。其中尤甚者。換給之意分付。
정조 4년 · 강
命掌牲令。事過後拿處。
정조 4년 · 목
右承旨徐有防啓言。掌牲令不善牽牲。致有喧擾。該署提調從重推考。掌牲令所當重堪勘。而請推外無他罰。何以爲之。從之。敎以。該郞事過後拿處。
정조 4년 · 목
前夜四更。具冕服詣版位。行四拜禮。詣盥洗位盥洗。詣第一 室神位前。三上香奠幣奠爵。次詣各室。如上儀。大祝讀祝訖。降復位。亞獻官終獻官行亞終獻禮如儀。飮福禮。望燎禮。禮畢。還入齋室。少頃改具遠遊冠絳紗袍。乘輿出齋室降輿。乘輦由弘化門協陽門還內。
정조 4년 · 강
廟官命姑勿序遷。
정조 4년 · 목
敎曰。 廟儀凡事。專靠郞官。而郞官率多婾惰之類。不曾留意修擧。以今番親享時觀之。比昨年擧行。反不及焉。此等郞官。寘之無益。今番屬之令前。只令姑勿序遷。若於來年親享。又復若此。則不特郞官。都提調提調難免重責。以此預爲知悉。
정조 4년 · 강
命趙貴人成服日致弔。
정조 4년 · 목
敎曰。趙貴人卒逝極用惻傷。連値淸齋。未及下敎。成服日致弔及凡諸等事。考例卽爲擧行事分付。
정조 4년 · 강
命再昨政除拜守令。皆令明日辭朝。
정조 4년 · 강
命當該大祝罷職。典牲提調從重推考。
정조 4년 · 목
敎曰。未過 版位。不牽犧牲。當該大祝罷職。典牲提調從重推考。
정조 4년 · 강
命五衛將事過後令兵曹決棍。
정조 4년 · 목
同副承旨金宇鎭啓言。 大駕入齋室後。兵曹摠府堂上侍衛。不爲輪回侍立。竝從重推考。兵曹判書一體推考。至於五衛將一二人外。擧皆偃坐不來。事之駭然。莫此爲甚。本院請推外無他罰。何以爲之。從之。敎以。五衛將事過後。令兵曹失棍。
정조 4년 · 강
重推典牲直長任焴。
정조 4년 · 목
左副承旨李養鼎啓言。犧牲宰殺之時。掌牲令未卽待令。不呈擧案。事體道理。極涉駭然。典牲直長任焴。請從重推考。從之。
정조 4년 · 강
命衛內攔入官員。禁喧郞廳拿處。
정조 4년 · 목
敎曰。今日挾輦衛內。有攔入官貸摘發。事過後。與禁喧郞廳拿處。
정조 4년 · 목
敎曰。近來騎郞。全不擇擬。致有今日駭擧當該銓官。從重推考。○又敎曰。諸承旨一竝從重推考。○又敎曰。禁喧郞廳爲先汰去。令該曹口傳差出。
정조 4년 · 강
行藥院入診于宣政殿。都提調鄭弘淳。提調金華鎭。副提調李★(土+甲)。
정조 4년 · 목
予曰。醫官中無如吳道烱。而今已年老。此眞可惜。道烱曰。新入醫官有二人。其爲人術業。皆足可尙也。予曰。其姓名誰也。道烱曰。洪履福朴宗潤也。予命召入。問曰。爾等學醫幾年。履福等曰。己有年矣。顧謂弘淳曰。領相年限已迫。每以明春退休之意。屢次提告。而昨夜親享時。見駿奔將事。儀度肅雍。環顧朝廷。未有其右。言念告老在邇。自多愴懷弸中。予以此愫。昨語同副。雖欲堅挽。不瑕有害。玆不得不思其保全喬木之義。而心之悵然。曷有其極哉。弘淳曰。聖念如此。臣子孰不感泣乎。予曰。今年穡事比昨年如何。華鎭曰。雖不如昨年之大豐。今年則八路均齊矣。弘淳曰。臣有所訝惑者。敢此仰達矣。以我聖上初服振勵觀之。似必大有所作爲。而一年二年。政多因循。大違所望。此其故何哉。無乃世級已降。莫可挽回而然歟。予曰。噫。予之初心。非不大矣。而人心之陷溺。風俗之頹敗。未有甚於此時者。雖欲有爲。末如何已。平日讀書。自期之心。却悔其盡歸虛地不知此後。或有傾否回泰之時歟。弘淳曰。憂世之 聖念至此。而臣等不能對揚休命。眞可謂有君而無臣也。予問華鎭曰。度支一年之費幾何。華鎭曰。必不下二十餘萬金。而每患不足。此實可悶也。予曰。予之一念。常在節用。而無其效而有此弊。實不知其所以然也。且以均役言之。一疋之役。小民所利。而魚鹽無利。民窮益甚。此何以然哉。華鎭曰。魚梁鹽場。隨處征稅。窮民之以此爲業者。旣懲舊處之無利。又㥘新堰之編稅。自多閑棄。少以爲事。臣之愚見。魚鹽之貴。職此之由也。弘淳曰。今日之弊。奢侈爲甚。伏願聖上。躬行儉德。以革其風焉。予曰。宮中之儉嗇。莫如近日。而俗尙如此。此予所以中夜憂歎者也。
정조 4년 · 강
遞承旨申大升。以鄭志儉代之。
정조 4년 · 목
大升不爲仕進。敎以。許遞。前望單子入之。
정조 4년 · 강
以李敬養爲吏曹參議。
정조 4년 · 목
敎曰。吏曹參議前望單子入之。
정조 4년 · 목
以金魯鎭爲大司成。趙寅采爲 康陵參奉。初仕也。
정조 4년 · 강
改差淸風府使宋載德。
정조 4년 · 목
載德。以年限旣滿。呈狀乞遞。吏曹啓請改遞也。
정조 4년 · 강
召見下直守令。直提學鄭民始于宣政殿。
정조 4년 · 목
忠州牧使李壽勛進前。予曰。曾聞爾之治績。下往懋哉。金海府使尹得毅進前。予曰。本邑乃是漕船領運之處。船隻惕念護送。俾無致患之弊。予曰。本閣進箋日字。以再明日定行。而直閣之病。近來則何如云耶。民始曰。近雖脫危。帶冠常仕則遠矣。予曰。燕行先來。尙無消息。誠可欝也。民始曰。今明間似可入來矣。予曰。進箋當以映花堂爲之。閣臣早朝一齊來參之意。預先知悉。
정조 4년 · 강
命訓局習陣。都提調替行。
정조 4년 · 목
因都監習陣單子。敎曰。許久廢操。實爲可悶。況來月以後。以隆冬當在應頉中。都提調替行。曾多有例。今番日次。必爲擧行。
정조 4년 · 강
命御定宋史鑑[筌:I-BOOK]進上。以初十日爲之。
정조 4년 · 목
因內閣草記。有是命。
정조 4년 · 강
領敦寧李溵箚陳病狀。仍乞飮泉之行。從便往來。賜批許之。
정조 4년 · 강
命專經文臣殿講以十一日爲之。
정조 4년 · 강
命再明日專經文臣殿講。以宣政殿爲之。
정조 4년 · 목
予曰。使臣之一行。無事回還。良可幸矣。領議政金尙喆曰。莫非王命所曁。予曰。 皇帝之眷注隆重。使臣連爲引見。又有別禮單。送使稱謝。斷不可已也。尙喆曰。聖敎至當矣。予曰。雖兼付於冬至使。別方物則旣已送之。別使之所費。不過盤纏而已。以差送爲定。而咨文先爲上來然後。謝箋可以撰出。使行反命前。咨文罔夜上送之意。星火催促。禮曹判書金熤曰。 康陵案山偸埋之變。旣已發覺掘去。則其外衆塚。雖曰有已發覺未發覺之異。一般爲 陵寢相見之處。而排置石物者。亦或有之云。決不可任寘。雖不一竝掘移。至於坐見立見處。則亟令撤其石物。去其墳形。恐不可已。予曰。更考前例。廣探他 陵地形。更爲稟處。
정조 4년 · 강
命新除守令。明日辭朝。
정조 4년 · 목
敎曰。政事當日爲之。昨政有守令差出之命。而該房做錯。不得擧行。今日政新除授守令。依昨日下敎。使之明日辭朝。
정조 4년 · 강
領議政金尙喆。以湖西關北災實分等狀覆啓。
정조 4년 · 목
尙喆啓言。卽見洪忠監司沈頥之災實分等狀啓。則堤川等八邑寘之之次。林川等四十六邑寘之稍實。而仍以爲災摠合爲一千七十六結零。準此數劃給。拯劣米舊未捧條。特許停退事。請令廟堂稟旨分付矣。所請災結。旣不過濫。舊拯劣米亦與他未捧有異。請竝依狀請施行。從之。○又啓言。卽見咸鏡監司鄭昌順災實狀啓。則安邊等十三邑寘之稍實。北靑等七邑寘之之次。端川等三邑寘之尤甚。仍以爲。舊還毋論稍實之次。許令代捧。新還尤甚邑及稍實之次尤甚里社。限三分二。以相當穀代捧。京外定配罪人。限明秋勿定配所。推奴徵債。一切防塞。明川以南進俸吏。依近例停退事。令廟堂稟旨分付矣。所請舊還。當隨其可捧而捧之。別無代捧之可論。至於新還。尤甚三邑。許令折半。之次邑被災最尤里社。許令三分一代捧。京外定配罪人。限明秋勿定配所。推奴徵債之防塞。明川以南進俸吏之停退。請竝依狀請施行。從之。
정조 4년 · 강
許施平山城餉穀從便收捧之請。
정조 4년 · 목
領議政金尙喆啓言。前因海西道臣狀請。平山太白山城餉穀。依詳定例作錢之意。覆奏行會矣。卽見監司趙尙鎭狀啓。則枚擧該府使牒報。以爲當初作錢。亶出於爲民祛弊之意。而目今市直。與詳定大相逕庭。減縮夥然。不可不從長變通。餉穀折米都數二萬三千六十石內。存留條五千石外。加分九千三十石。從市直作錢。應分九千三十石。以本色捧留。待明秋從便擧行事。令廟堂稟旨分付矣。目下市直旣如此。詳定本價。何可强令徵捧。一依本道還小米一石三兩之價。使之從便收捧。而勿論卽令發賣。日後發賣。此是經費所需。往復地部擧行之意。請分付。從之。
정조 4년 · 강
命晉州牧使各別擇差。
정조 4년 · 목
領議政金尙喆啓言。晉州牧使曺允精投印。勢難容恕。而土民之謀害官長。自有當律。此而不嚴懲。將無以正民習而鎭人心。首犯罪人。分付道臣。使之照法重繩。至於本牧使之代。勿抱常格。各別擇差之意。請申飭銓曹。從之。
정조 4년 · 강
命守令投印。另加申飭。
정조 4년 · 목
領議政金尙喆啓言。今番牙山縣監金復根之投印徑歸。誠極過當。而以已經 處分之事。道內諸守令。如或紛然圖遞。則此時民事。實多可悶。請分付道臣。另加申飭。從之。
정조 4년 · 강
命關西產金處。許令開店。
정조 4년 · 목
領議政金尙喆啓言。頃因右相所奏。關西產金處。方有道臣之論報備局者矣。分付道臣。許令開店。稅納地部。令道臣査實酌定。嚴飭各其地方官。着意句檢。擧行形止。請使之狀聞。從之。
정조 4년 · 강
命靑陽前縣監李龍中蕩滌。
정조 4년 · 목
領議政金尙喆啓言。守令之徒年秛謫身故者。旣蒙蕩滌之典。而靑陽前縣監李龍中。獨未蒙宥。宜施一視之澤。敢達矣。敎以。蕩滌。
정조 4년 · 강
命謝恩別使。以謝恩兼冬至使治送。
정조 4년 · 목
領議政金尙喆啓言。卽見先來狀啓。宜有謝恩別使。而節行拜表。期日已迫。容旋無路。勢當以謝恩兼冬至使治送。而至於方物。雖有謝恩方物蠲減之咨文。今番賜物與蠲貢兩謝恩。依前具方物之意。請分付該曹。從之。○又啓言。向來冬至使差出時。使名之兼聖節。此是該曹錯認之致。聖節二字減去之意。請分付。從之。
정조 4년 · 강
命戶曹諸貢價。以錢邊加數磨鍊。
정조 4년 · 목
戶曹判書金華鎭啓言。本曹經用米儲。每患不足。東西推移。事極苟艱。而昨今年幸値稍登。己亥條所捧稅米。爲十一萬石矣。凡諸貢價。若以錢邊加數磨鍊。則庶可除留萬餘石於明年新捧之前。而稅錢本自不敷。實無萬石價取用之道。自朝家某樣錢中。區劃四五萬兩。代米上下於貢價。則雖不貿米。自可得萬包之穀。而爲前頭需用之資。故敢達。從之。
정조 4년 · 강
重推司諫沈命德。掌令柳雲羽。持平呂萬永鄭益柞。正言李東稷。
정조 4년 · 목
右副承旨金宇鎭啓言。臺臣傳啓之際。不奏具書。先擧下端。有此做錯。大乖臺體。司諫沈命德。請從重推考。從之。敎以。入侍三司。一竝從重推考。
정조 4년 · 강
兩司聯啓避嫌乞遞。賜批。司諫沈命德。掌令柳雲羽。持平呂萬永鄭益祚。正言李東稷。
정조 4년 · 목
避嫌略曰。臣等懲討義重。冒沒登筵。及其傳啓之際。不待 下敎。先擧請字。致勤重推之敎。何敢冒據於臺次乎。請命遞斥臣等之職。批以。勿辭。
정조 4년 · 강
命保放罪人李宗植。嚴杖後定配。
정조 4년 · 목
敎曰。保放罪人李宗植。酗酒街上。作弊民間。嚴法之下。有此冒犯。不但掖隸。況是親兵。則此等之類。此等之習。決不可尋常處之。以箇箇嚴杖後定配事。分付刑曹。仍敎曰。此傳敎勿出朝報。承旨持去。分付刑曹。
정조 4년 · 강
分揀典牲署官員禁喧郞廳。
정조 4년 · 목
敎曰。罰已行矣。典牲署官員。禁喧郞廳。分揀放送。
정조 4년 · 강
大司憲徐浩修避嫌乞遞。賜批許之。
정조 4년 · 목
浩修於合啓中。有私義不可冒參者也。
정조 4년 · 목
以安廷鉉爲獻納。任希遠爲正言。尹勉遠爲晉州牧使。李昌漢爲淸風府使。金夏材爲大司憲。金履安爲黃州牧使。洪良浩爲兵曹參判。鄭麟煥爲西原縣監。
정조 4년 · 강
判下刑曹擊錚人柳東一等原情覆啓。
정조 4년 · 목
因該曹擊錚人柳東一原情啓目。敎以。 聖廟移建。事體重大。此等弊端。難保其必無。本道狀請。該曹覆啓。朝家之屢次持難者。意非徒然。況新道臣下去後。據實論理。明白條卞之後。移建一事。今無可論。而觀此原情。眞有是也。該府使事。極可無狀。第其所供。皆有苗脈。不可直歸之構誣之科。此供辭。自卿曹下本道。其父柳藋混被囚繫事。該府使李奎緯所犯諸罪。竝令道臣。親執詳査。速卽登聞事行會。待査啓啓下議處。○又啓言。曺弘祿所供如此。請上栽。敎以。此供辭。下本道臣。親執詳査啓聞後稟處。
정조 4년 · 강
命罪人李德澄原情。問議時原任大臣稟處。
정조 4년 · 목
刑曹啓言。罪人李德澄。係是一罪。請上栽。敎以。李德澄事。法無可照。情有可恕。火巢外外案近處之纍纍民冢。便一北邙。則德澄斷以偸埋之律者。揆以刑政。得無斑馼之嫌乎。況 陵所之於民塚。多有坐立俱見之處。而德澄父母塚。立見坐不見云爾。則藉令有已發覺未發覺之別。捨彼較重之罪。乃反齗齗於差輕之德澄者。寧有如許王法乎。且渠以無識愚氓。認爲不當禁之地而葬用者。似非異事。至於僞贈事。亦不過惑信山說。暗地誤書之致。所引詐假官之律。太不襯似。朝家之意。若寘德澄於大辟。則後或有眞有偸埋與詐官之罪。則更將擬以何律乎。付之惟輕。毫無持疑之端。而事體莫重。有難輕斷。以此意問于時原任大臣稟處。裴師國所犯。別無可疑之端。參酌勘放。玄尙彬不足說也。放送。
정조 4년 · 강
命罪人印殷復。參酌定配。
정조 4년 · 목
因刑曹更招啓目。敎以渠之兄弟。蓄憾於全光瑞。受棍於李邦一。則喬桐隣里之所共知也。揆以常理。豈可以衆所共知推諉無處之事。肆然付榜。自陷死地。而捕廳推覈時。兄引其弟。弟誣其兄者。亦是人理之所不忍可見。酷刑之下。隨問隨服。榜文兩紙之月日相左事。及府牒中七月內元不上京事。足爲違端。渠等以多年營吏。迭差要任。則猜嫌之徒。構誣毀言者。或不無所據。正犯之當初決定。果不十分無疑。到今傅之生道。不害爲審克之政。罪人印殷復。參酌定配。
정조 4년 · 강
命罪人崔廷喆安七金供辭。判堂就議時任大臣稟處。
정조 4년 · 목
因刑曹更招啓目。敎以此獄最爲疑晦。以大體論。則崔廷喆固難免正犯。而細究文案裏面。則多有可疑者。蓋崔廷喆趙得元文道京三人之招。各自圖生。本不足取信。而其中梁聖道。與廷喆得元。俱是同僚之間。義無彼此扶抑之殊。而聖道之招。極其眞的。足爲明證。執此究之。得元當爲正犯。而得元則發配。廷喆則完決者。揆以獄情。未免疏漏。得元似當更爲究問後完決。而前此以廷喆與得元之爲首爲從之事。幻成獄案者。不啻幾次。則到今雖欲更覈。必當如前推諉。眞所謂將無同。付之罪疑之外。無他道理。係是疑獄。有難輕易酌處。判堂持文案。就議時任大臣稟處。○又啓言。罪人安七金。請加刑。敎以。秋官起疑。雖甚的確。而此亦疑獄。眩晦多端。大抵追者在後。被追者在前。而刺痕之不在脊背臀腿間者。足爲可疑之一大端。其他起疑處。判堂之見。皆有條理。而此等獄事。不可容易決折。與崔廷喆供辭。同爲就議時任大臣稟處。
정조 4년 · 목
予曰。昨日承宣事。萬萬駭妄矣。御押事體。何等重大。而院隸館吏。視若不見。平坐不起者。事未前聞。大關紀綱。則諸承宣。固當嚴治下隸之不暇。乃反以爽實之事。請罪奉命之人者。已極無嚴。而況伊日旣承筵敎。則不體丁寧之諭。有若角勝者然。汲汲齊籲於路次乘輿之所。便同時急不可緩之事者。抑何故也。有防曰。此是渠輩生疏愚迷。不善周旋之致。惶恐震越。不知所奏矣。予曰。尙衣提調入侍。予曰。昨日承宣事。聞之乎。尙衣提調鄭民始曰。略聞其槪矣。予曰。大內甚近於堂后翰苑。故或有失火之慮。再昨詣 景慕宮後。使具純持標信往各處直所禁火矣。堂后使令及藝苑書吏。偃然坐視。佯若不知。其在承宣尊君命重御押之道。所當嚴治下吏。而不此之爲。只聽下隸輩誣訴。謂以突入下番房。捽曳館吏。撤夜將事觸寒還內之際。相率齊奏。如有一分體予之意。豈敢如是放肆乎。實不勝駭痛矣。民始曰。渠輩無知妄作。以致罪過。惶恐矣。予曰。予欲削職。而其中有新堂上者。故不忍爲之矣。予曰。諸承旨事。思之又思。益不勝駭痛。欲知其所以然。諸承宣處問啓以入。
정조 4년 · 강
命今番首譯及上通事科治。
정조 4년 · 목
尙衣提調鄭民始啓言。今番尙方物種之賀來者。全不成樣。任譯輩之擧行。誠甚痛駭。本物種還給。使之改備以納。當該首譯及上通事。請令攸司科治。從之。
정조 4년 · 강
獻納成德朝上疏辭職。仍陳勉。賜批。
정조 4년 · 목
疏略曰。臣本鄕人。當寒旅泊。實有溘死之慮。重以年迫七旬。命近墓門。其不足以備通列。不惟臣之自知。一世公論。亦莫不然。伏乞亟賜鐫免馬。適當求言之會。不容泯默。略暴微悃馬。近日朝象。百事之叢脞。有司之偸惰。日甚一日。而至於繁文瑣節。每勤至尊之憂慮躬飭。此固群下不職之罪。而今以一已之聰明。悉萬機之繁。以有限之精力。御百務之賾。雖使汎應曲當。庶物畢理。已非聖人體天象地之義。伏願勿以聰察爲明。勿以纖悉責功。纖悉之過。或傷於大苛。聰察之褊。實妨於容物。惟聖明。廣建象賢。委任責成。而以至簡御至煩。則垂拱無爲之治。何遜於二帝之盛哉。顧今國用之日匱。民生之日困。專由於侈靡。賄門由是而大開。儲蓄由是而耗蠹。盜賦由是而日滋。豈不痛哉。伏願克軫節約。以躬儉攣下。使弊俗丕變。批以。所陳無非切中之言。深庸嘉乃。當留意。爾其勿辭察職。
정조 4년 · 강
重推洪忠道按覈使朴天衡。
정조 4년 · 목
政院啓言。洪忠道按覈御史朴天衡狀啓到院。而不塡時刻。已涉泛忽。又不具書職銜。事極未安。請該御史從重推考。允之。
정조 4년 · 강
命諸承旨中。朴祐源趙時偉李養鼎吳大益原傳旨。以罷職付標。
정조 4년 · 목
敎曰。粗知懲忽之工。凡事必欲歷屢日而熟思處之。此事亦然。事雖微細。訝惑則極矣。今則不嫌其屑越。略諭顚末。本事誠有角勝之漸。而猶此含容。恐傷元老之心。再昨日承宣之事。果無越分無忌之罪乎。近日火禁嚴飭之餘。大內在宣政殿近處。又以空闕之故。翰苑堂后內三廳掖庭署竈堗。皆是接屋之地。故積薪使之掃去。而仍令通晝夜巡警。而猶以重事面之意。持標信除出金虎軍。率領巡綽。而下隸之見標信者。臥不應坐不起。辱說之不已。而奉命之人。別無毆捽之事。守宮史官。反治下隸云。云此事旣登於政院査啓。爲其時承宣者。固引罪請罪之不暇。而反聽一隸塗聽誣訴之說。不知標信之爲何物。君命之爲何事。至煩上聽。已極駭然。而不獨此也。況於伊日申間。已知有此事。使之登時査實。欲爲嚴處奉命之人。擬之以重律或軍法。此言入侍承旨之所聞及。又更聞之。則本事如許。故卽席又以欲勘不勘之意。分明有酬酢於承旨。承旨亦知其本事之不然。而慢若不知。有若角勝者然。深夜將事之際。又因患感。不待曙而還宮。則輦前相率。反以已査覈不成說之事。煩聒不止。然則夕筵之敎。歸之於虛說而然乎。否則上敎不足念也。御押不足敬也。而爲下隸分疏是急而然乎。無出於二者之間。若無伊日夕筵奏與筵敎。則予安有訝惑乎。於敵以下較絜之習。尙非美風。況莫重筵奏乎。此豈非無禮於君之一端乎。欲知委折。其時諸承旨處。爲先問啓。○因政院諸承旨問啓。敎以。觀此問啓。固有無情與故犯之別。均之有不能致審之罪。況故犯者亦皆曰。不知持御押云爾。則眞所謂可欺以方者也。更事反覆。徒傷事體。以是姑且泯默。而旣經詢問之後。亦不可一味渾同。諸承旨中。前承旨朴祐源趙時偉李養鼎吳大益原傳旨。以罷職付標。
정조 4년 · 강
有政。吏曹判書李福源。參議李敬養進。
정조 4년 · 목
以呂萬永爲正言。趙鼎鎭爲副校理。尹蓍東爲右尹。金憙爲大司成。愼爾復爲同義禁。
정조 4년 · 강
以李亨逵爲承旨。
정조 4년 · 강
命閒良李東粲等待辜限勘處。隨從人姑爲嚴囚。弓師令該營棍汰。
정조 4년 · 목
刑曹啓言。閒良李東粲李基遠等。逢着閭閻女人。毆打結縛。傷處昭著。辜限間嚴囚。其餘許浣等十二人。從重決杖放送。弓師出身安德恒。別無所犯。請分揀放送。敎以。當此人不畏法之。時若不嚴懲。頑悍閒良輩。必多殺越之變。不但在平民爲害滋甚。武藝親兵。事體自別。則名以武士。作黨毆打。及於其老母。此亦前所未聞。首唱人依回啓。待辜限勘處。而不可不嚴刑定配。隨從各人。姑爲嚴囚。以待處分。所謂弓師。與常漢有異。旣是軍門將校。則無論下手與否。尤極無狀。令該營大將。嚴棍二十度後汰去。
정조 4년 · 강
命罪人李東粲嚴刑究問。李基遠依本律勘處。
정조 4년 · 목
刑曹啓言。罪人李東粲處。請囑其妻父都監中軍金相玉。招致武藝別監之父爲都監軍士者。以無事出場之意。懇托情節。施威取招。則李東粲以爲。結縛老嫗。初不過一時乘憤矣。其翌日。老嫗之子武監。毆打弓師安德恒。而列書矣等姓名。稱以白活於政院。德恒等謂矣身曰。武監之父。乃是都監軍士。而汝之妻父。方帶都監中軍。汝若往見中軍。懇托以招武監之父。以無事出場之意言及。故果往見妻父懇托。其翌日。聞金觀休言。則矣妻父果爲招致武監之父。懇托一如矣身之言。則武監父答。武藝廳盡知之。雖欲挽止。勢無奈何云。矣身之請囑。欲免白活政院之擧而已。實狀不過如此云矣。嚴問之下。請囑時酬酢。猶復吞吐者。尤極痛駭。請刑推得情。敎以。大抵嚴內外。目下第一義。以是無論中官掖屬。凡係漏通內事。罪抵重辟之意。前後申飭。不啻幾次。蓋出於深長慮也。渠雖無知識武弁。亦是有地勢士夫。則以中軍妻父爲梯。圖得密徑。欲售請囑之計。厥卒之妻雖被打。而厥卒之子。卽別監也。以別監而白活政院。則事將上徹。上徹之事。敢生無事出場之意。則其漸至於何境。亞將而圖囑於掖屬之不已。大將必又然矣。小事如此。大事亦豈不然。其弊反有甚於本事。不可平問取服。依草記嚴刑究問。而承旨之筵奏出擧條。在於七日夕。金相玉之密囑別監父。在於三更量。已登聞之事。將從何處入囑乎。以此意發問目嚴問。至於李基遠。初有刑配之命。東粲旣出之後。有主客强弱之分。初下敎置之。但依本律勘處也。
정조 4년 · 강
命中軍金相玉。更爲捧供。
정조 4년 · 목
訓鍊都監啓言。拿入中軍金相玉査問。則以爲。矣身之壻來見曰。日前適往射場。與同射諸人遊戲之際。有過去女人。誤聽酬酢之言。以爲侵辱渠身。故諸閒良共爲結縛。而旋卽放送矣。追聞女人。乃是武監之母。畢竟或不無現露之慮。如何則可得無事云。故招致武監之父。問其委折。則一如矣身壻所言。而末乃曰。宅書房主入其中云。此則當無弊彌縫云而當初招來已極怪駭。聞渠無弊彌縫之說亦不驚心。萬死無惜云矣。査問之下。毆打與私囑。猶有吞吐之意。請從重決棍。更爲盤問。敎以。渠雖無識武夫。致位亞將。則固當恪謹畏約之不暇。而乃反縱其猾壻。作弊民間。雖非關係武藝廳之事。其在爲平民除害之道。不可無嚴懲之擧。而不徒是也。都監中軍。專管武藝別監初擇之事。藉令隨事小心。猶有內外交通之慮。今於旣入掖庭之後。因渠親屬之所犯。有此干囑。此而置之。來頭之弊。將至交通別監之不已。又至於交通宦寺。所謂堅氷之漸。不見是圖者也。觀此所供。以已綻露之事。謂之以渠則初不直囑者。豈非罪上添罪之端乎。所當一邊嚴棍。一邊頭面。而以今日之故。姑不加棍。以亞將之故。姑不面質。則渠焉敢一向漫漶。更加嚴問。期於直招。又有一事之不難知者。誠如渠供。不欲請囑。則何故招來厥漢。至說本事乎。渠之特敎嚴問之下。如是抵賴。萬萬無嚴。待究竟重繩次。爲先更爲捧供草記。又啓言。中軍金相玉更爲盤問。則以爲。矣身壻來言。某條周旋。期於無弊。故人情所拘。不忍恝視。且被打人之夫。乃是營門軍士。故果招來。以本事微細。至煩天聽。豈不猥屑云爾。則渠以無弊彌縫爲答。矣身無識所致。自歸私囑之科。惶恐遲晚云矣。相玉旣已直招。請令該府。考律重繩。敎以。當該武藝別監推問。招致密囑。在於七日夜三更云。而承旨擧條。出於伊日夕間。金相玉之供。其可成說乎。設有大於此之事。固宜以實直告。恭俟豦分。而渠雖無識。身爲亞將。一招再招。漫漶爲事。論厥罪狀。箇箇嚴棍。期於直柖。在所不已之擧。而旣以今日不可棍爲敎。故其在言不可不信之義。此亦防限所係。雖不直令加棍。如是吞吐。獨不愧三軍乎。更爲嚴問捧供草記。如以夕間擧條。未及聞知爲說。則猶可說也。不此之爲。一直抵賴。豈非無狀之甚也。
정조 4년 · 강
命中軍金相玉照律嚴勘。中軍汰去。
정조 4년 · 목
訓鍊都監啓言。中軍金相玉私囑一款。終始抵賴。平問之下。有難取服。何以爲之。敎以。具罪目。移義禁府照律嚴勘。中軍爲先汰去。斯速差擬。又啓言。相玉之壻李東粲。探知別監之父順珠。在於哨中。往謂相玉。則相玉招問書字的趙德遂。而德遂未能詳知。出問於陪砲手。則其中張孝源以爲。金壽彭之父。在於渠之洞內云。故書字的以此言子相玉。有所招事干囑的實。書字的初不爭執。使其中軍。作此駭擧。嚴棍除案次拘留。使喚陪砲手決棍懲勵。將校別無査問。敎以。恃卿宿諳本營事。近多弛憂。意外有中軍駭擧。此後另加察飭此等處也。
정조 4년 · 강
御誠正閣。行晝講。知事李衍祥。特進官鄭昌聖。承旨李亨元。玉堂洪明浩李兢淵。假注書宋後載。史官金載瓚李集斗宗臣雲峰君杺。武臣徐有和。
정조 4년 · 강
拿處禁府都事金晚根。
정조 4년 · 목
右尹鄭昌聖啓言。卽因濟州民呈訴。禁府羅將有査問事。故移文推捉。則該府書吏還送移文。托以逃避。幺麼下吏之還送替答。大關後弊。故當該書吏欲爲推治。送言禁府。則都事挺身自當。終不起送。事極駭然。請當該都事拿處。從之。又啓言。羅將之欺騙島氓。致有呼訴之境。旣納侤音。旋卽逃避。情狀可惡。請令各別跟捕。照律重勘。從之。
정조 4년 · 목
予曰。以昨日諸承宣問啓觀之。則尤節節痛駭矣。李甲及金宇鎭。則旣無發明之辭。故反以入下番房之說。欲爲欛柄。此豈成說乎。外人則不知裏面之如此。必以予謂爲具純。尤豈不萬萬可痛乎。有防曰。專出於渠輩愚迷之致。實無仰奏之說矣。予曰。藥房提調入侍。予曰。 王大妃殿進御理中糕。何時製入乎。提調金華鎭曰。何日製入。姑未的知。製人則似久矣。予曰。從近製入似好矣。
정조 4년 · 강
命漏官酬勞均惠。參量稟處。
정조 4년 · 목
敎曰。近以更漏之或遲或速。數昨有申飭矣。至於昨夜。該官員太無料量。罷鼓至啓東前數刻始下云。事極駭然。固欲嚴處。而渠輩俱以貧殘之徒。立落元無關心。此等所犯。種種有之。眞所謂誅之不可勝誅。在朝家責實之政。決不容如是。渠輩以二十元額。受七料之窠。而勞若則通晝夜。以此矜悶之心。先着胷中。有罪而亦不能如法處之。宜有一番變通。以此意。令本監領事知悉。酬勞均惠之道。使卽參量。草記稟處。
정조 4년 · 강
命侍從坐罷人敍用。
정조 4년 · 목
敎曰。侍從堂上堂下違牌坐罷人。竝敍用。
정조 4년 · 강
遞副修撰李鼎揆。
정조 4년 · 목
敎曰。在外玉堂許遞。政官牌招開政。
정조 4년 · 강
洪忠監司洪秉纘上疏自引。賜批。
정조 4년 · 목
疏略曰。忠州牧囚罪人李述祚。今方捉來之意。一邊馳啓。分付鎭營。星火押來矣。不料多日遲滯。致使御史。來待兩日。今始推覈。事之稽忽。於此極矣。其不能檢飭之罪。臣實有之。臣安得晏然乎。亟命遞罷臣職。批以。卿其勿辭行公。
정조 4년 · 강
命弘文提學金鍾秀遞差傳旨。勿捧入。
정조 4년 · 목
京畿監司李鎭衡。以弘文提學金鍾秀不得上去事馳啓。敎以。情理雖難强迫。如欲得間上來。則豈無其時。而便作永辭之端。至於上章乞養者。得不輕遽之甚乎。卿其調理。亦待親病少間。將宋行公事下諭。此狀啓勿施。遞差傳旨亦勿捧入。
정조 4년 · 강
命時囚皆令明日議處。
정조 4년 · 목
敎曰。連値齋日。時囚皆令明日開坐議處。
정조 4년 · 강
命經筵牌誤傳。以停字須布。
정조 4년 · 목
敎曰。雖不用齊。卽是坐齋日。經筵牌誤傳。以停字須布。
정조 4년 · 강
命禁府都事金晩根放送。
정조 4년 · 목
因拿囚傳旨。敎以。旣示飭意。明日以後。連値齋日。分揀放送。
정조 4년 · 강
命時囚洪履健等放送。朴宗正議處。
정조 4년 · 목
義禁府啓言。禁喧郎廳洪履健。不善擧行。致有駕前喧嘩。請議處。敎以。係是初犯。已汰去。分揀放送。又啓言。前正言鄭益祚。下諭後過限不來。笞五十收贖。解見任別敍。私罪施行。敎以。分揀放送。又啓言。引儀安載復尹翼啇等。展拜時不卽待令。以致行禮遲滯。巡將姜啓祚。受點之後。不爲待令。監察權熻李鳳模等。動駕時。百官多率下隸。以致駕後喧聒。誠極駭然。請竝刑推得情。敎以。竝付過放送。又啓言。加平郡守李徹祥。公都會赴擧士子李之運。幻弄帳籍。而身爲地方官。不能摘發。請刑推得情。敎以。數遞可悶。亦非首犯。付過放送。又啓言。禁喧郎廳朴宗正。不能檢察。以致咫尺諠譁。請刑推得情。敎以。可謂再犯。又有嚴勘之命。除刑推議處。
정조 4년 · 강
命罪人朴世根等嚴刑得情。李東粲照律勘處。
정조 4년 · 목
刑曹啓言。罪人朴世根吳彥邦金龍大朴聖樑安宗玄張漢福李光點白占卜金擧鎭金龍河朴㵛金廷周梁季乭等。請更加嚴刑得情。敎以。更加嚴刑。期於得情。又啓言。罪人李東粲。請囑一款。終不直陳。請更加嚴刑取服。敎以。轉囑密逕之罪。一次刑訊。足以懲礪。至於擧條先後。何必深覈。似無隱情。照律勘處。今番處分。非但爲掖屬事體而已。欲以除良家婦女被辱之弊也。以此意知悉。此後無識閑良。無賴閑遊輩。發蒙被脫蓋頭種種似此所犯。各別出禁。隨現嚴繩。亦令分付京兆及捕廳。一體嚴禁。
정조 4년 · 강
召見承旨徐有防李亨逵于誠正閣。
정조 4년 · 목
予曰。注書持此狀啓。往領相處問。以觀此査啓。則罪人所供。極涉謊誕。似非常性之人。然而至於尹瑛金璞等。卽已緊出供中。則不可不一番逮問。其外諸人。旣知其謊誕。則宜無可問之端。但獄體至重。亦難於一幷不問。今將回諭於御史。何以處之則爲好之意。詳問以來。假注書趙興鎭回奏曰。往問於領相所住。以爲。尹瑛金璞等諸人。旣已緊出。則御史之逮捕。獄體卽然。而其外諸人。今姑置之。徐觀此後事端似好云矣。予曰。予自登極以後。一以節財用爲意。度友所有無私用。內帒之藏。亦皆撙節。至於自己之奉。食不奢靡。衣多綿布。此非予自矜之言。而節約之致。莫今日若也。然而度友空虛。一年經用。每患不足。內帒所儲。不見充牣。是何故也。 宣仁孝三聖之際。累經兵革。財用必匱。而宮室之修葺創建亦多。其時財用之鞎。若如今日。則豈有興作土木之暇。而想財用足爲友堪。故果爲經始之後矣。以此推之。今日國用之虛竭。果綠何以致耶。較其歲入之數。 宣仁孝列聖之時。不過九萬餘數。而今則殆至十一二萬斛。則不啻三四萬之剩。而經用之裕。半不及古。實不解其委折矣。有防曰。臣等累年待罪本院。一未見標紙之下。推此可以仰覩節財之聖意。而伏覩殿下所御衣襨。亦進御木綿。未嘗不欽仰矣。向聞戶判言。數十年前。有司之臣。輕聽貢人之言。不緊所需。多添貢價。如此而國用之耗縮。安得不然乎。亨逵曰。江原道貢參事。誠可悶矣。參商輩每以價之不足稱冤。所謂變通者。皆出於民。民何以友堪。此後道臣雖或狀請。切勿撓奪然後。庶可爲持久之道矣。予曰。似然矣。予曰。禁府時囚供辭。旣已判下。而明日則以國忌齋戒。不得開坐。以草記書入之意。分付該曹。
정조 4년 · 강
命按覈御使。與道臣眼同推覈。
정조 4년 · 목
因洪忠道按覈御使朴天衡。罪人推覈狀啓。敎以。以無文跡。不得與道臣眼同云。與道臣眼同推覈事。回諭。
정조 4년 · 강
命考覈不審之承旨。査對時進參諸堂。一幷重推。
정조 4년 · 목
冬至正使徐有慶。副使申大升狀啓以爲。本月初九日査對。則禮部咨皮對乾隆四十五年十一月初二日。誤書以軋隆四十五年十月二十八日。令政院改書安寶下送事。敎以。一字誤書。猶有考覈不審之失。惟此月與日之誤書。不能致察。若以此往呈。則豈不生梗。其時考覈承旨。爲先從重推考。又於郊館査對之時。若能詳準。安有是也。其時進參諸堂。一竝從重推考。自本院原咨文。更爲改書。急速下送。
정조 4년 · 강
命洪忠兵使口傳差出。
정조 4년 · 강
左議政徐命善。右議政李徽之聯箚自引。賜批。
정조 4년 · 목
箚略曰。伏見傳敎下者。有査對時進參諸堂重推之命。莫重文書。致有錯誤之擧。不勝驚悚。臣等旣參査對。則論其辜犯。較重於諸堂。亟令重勘。俾遂同罰之願。批以。未盡察飭。不無爲慨於卿等。而遂事何言。卿等安心勿辭爲。仍命遣史官傳諭。
정조 4년 · 강
大司成金憙疏辭新除泮長之任。賜例批。
정조 4년 · 강
掌令權坪上疏討逆。仍陳勉。賜批。
정조 4년 · 목
疏略曰。龜柱之陰凶。鄭妻之妖邪。得保首領於覆載之間者幾年。今若挨過兩朔。又將添得一年矣。國榮之罪惡。畢露於諸臣章奏。今乃以放歸薄罰。天災之式月斯生。人心之去益疑懼。恐未必不由於此。亟從三司之請。以洩輿憤焉。臣於日前筵席。伏聞以今日山川精氣。只產金銅。不產人材。發中朝之歎。貴人賤貨。思賢如渴之誠。藹然辭表。眞可以感動。夫所以培養作成之者。在殿下探訪招徠之者。惟殿下一番中朝發歎而止。則亦何補於求賢之政也。惟懋哉懋哉。臣卽伏聞以閒良之毆打掖隸之毋。査命甚嚴。聲息過費。此等事。法府存馬。何足以上煩九重之聽乎。臣則知殿下今日之擧。非爲掖屬。必有所以而若此不已。不特掖屬復踵前習之慮。殿下淸明之治。或因是而有有始無終之歎。惟勿以人廢言。益加愓馬。批以。首件事。言之悉矣。次陳事可謂目下第一義。當益懋其所不懋。末端事。亦屬無隱。殊足嘉乃。然東濕掖隸。便作規制。每欲寧嚴無緩。以是定配充軍等勘罪。近多有之矣。至今番事。爲平民除害也。訓亞將密囑也。若以事近掖庭而不治。則眞所謂因噎廢食。況名是親兵。與掖隸有間故也。嗣後此輩之如有籍此作弊者。爾其隨聞論罪。爾其勿辭察職。
정조 4년 · 강
副校理趙鼎鎭上疏自引。賜批。
정조 4년 · 목
疏略曰。太學生之所懷出。而遣辭竣正。臣之奉使無狀之罪。於是乎益著矣。第念伊時事勢難處。彼旣傳以皇旨。謂將移咨。則旣不可直以理喩。又不得一向强爭。惟其出彊之責。每以生梗爲慮。事到張大。計出彌縫。實狀不遇如此。而今泮儒不諒事實。以奉佛之目。重辱身名。所遭非比尋常。廉防至重。去就何論。亟削臣職。因勘臣罪。批以。爾其勿辭察職。
정조 4년 · 강
錦城尉朴明源上疏自引。賜批。
정조 4년 · 목
疏略曰。伏聞泮儒所懷。則以受來佛童子事。詆斥甚嚴。伊時事實。仰達於別單書啓。而臣雖篾識。粗知異端之必斥。則夫豈有受來邪穢之意。今於首善之地。有此守經之論。臣於是不勝慚。歎人言之來。固當受以爲罪。何敢有一分自恕之計也。亟加威罰。以謝儒論。批以。俄諭副价之批。本事不須追提。卿其安心勿辭。
정조 4년 · 강
戶曹參判鄭元始上疏自引。賜批。
정조 4년 · 목
疏略曰。館儒所懷。論斥備至。臣於是不勝慚恧。噫崇儒闢異。義理之當然。苟使可辭而免。則臣亦何若受此不經之物。以取人雌黃哉。前後事實。略陳於別單。復事提說。徒涉分疏。而第其守經之論。非比尋常。在臣廉隅。有不可晏然。亟削臣職。以謝人言。批以。何用爲引。卿其勿辭行公。
정조 4년 · 강
以李得濟爲洪忠兵使。口傳也。
정조 4년 · 목
以徐鼎修爲副修撰。
정조 4년 · 강
命時囚朴宗正等勘放。徐有成等附過放送。李奎緯姑令保放。
정조 4년 · 목
義禁府啓言。朴宗正身爲該卽。不能禁戢。至於今番諠譁。比前尤甚。萬萬可駭。請以此照律。允之。又啓言。時囚罪人朴宗正。照律杖一百收贖。告身盡行追奪放送。徐有成金致五等照律。各杖八十收贖。奪告身三等放送。南殷老照律。杖八十收贖。奪告身三等。請放送。允之。敎以。朴宗正如有功議。各減一等。徐有成南殷老。則與宋持敬同罪。金致五與閔卷洙同罪。持敬卷洙。向因日寒。蒙放於輕囚中。其在綜名實之道。不可一放一否。且罰旣施矣。數遞可悶。竝以公罪勘處。附過放送。使之卽速還官。具敍五。宜無異同。待就囚公罪勘放也。又啓言。谷山前府使李奎緯原情。泛稱遲晚。請刑推得情。敎以。稱以禮錢貸用之數。若是夥然。毋論公下與貸下。均之爲不法。然旣非記簿所在。則不可以監守自盜。直斷一律。亦曰準數欲報。則又難以搶奪民財。經置大辟。至於濫殺人命。或謂之强盜。或謂之淫女。償命一款。似無可論。而當此貪墨成風。紀綱掃地之日。其所懲勵之道。尤不容少緩。而越法勒勘。亦非王政。當以借貸律酌處。而聞渠文簿未勘。可謂事未究竟。姑令保放。待準償勘簿後。還囚照律。
정조 4년 · 강
遣翰林。詣 永陵奉審。
정조 4년 · 강
命前承旨李甲等敍用。
정조 4년 · 목
敎曰。固有萬萬疏率之失。而究其實則生疏也。豈有他哉。一向摧抑。或近過中。前承旨李甲金宇鎭敍用。朴祐源李養鼎趙時偉吳大益。一體敍用。
정조 4년 · 강
召見藥房提調金華鎭于誠正閣。
정조 4년 · 목
予曰。臘劑幾至作丸之境乎。華鎭曰。姑未作丸。而方作末矣。予曰。各道災減狀啓。雖或時陳權減。如或未審。則實有仍舊久永頉之慮矣。華鎭曰。實有是慮。故舊今陳災減時。分別錄置矣。予曰。卿則如是。而嗣後事。豈盡遵束耶。是可慮也。華鎭曰。旣爲計災定例之事。此後似無違改矣。予曰。俄者權導有引年之請。故以其朝著老艾之太空。不得許副。以此推之明年。領相致政之懇。不可許施矣。大臣地望至餘。今領揆捨而其誰。雖知於予多勞。目今朝著乏人。鼎席無可仗之人。決不允從矣。且筯力老愈益壯。足堪示事。何必當此年。則皆有此請乎。華鎭曰。殿下之倚毗臣叔。實如聖敎。而臣叔之必欲致政者。位充人臣。年及大耋。於公於私。退而謝事。爲得計矣。
정조 4년 · 강
副司直權導疏陳病狀。仍請休致。賜批。
정조 4년 · 목
疏略曰。臣襄病之狀。前已略陳。而所患風丹。毒流肢未。隨處浮潰。眞元盡脫。雖欲强策。其可得乎。噫從古稀有。而不可期者年壽也。以虛簿之質。詎期稀有之年。而厚被 兩朝生遂之澤。殘命延到是年。此實意想之外。至於三字之銜。旣得其年。則參以法禮。庶可期望。而連章因極。不賜矜許。是得其不可期於前。而不得其可期於今也。安得不茫然失圖乎。亟降兪音。快副若忱。批以。不但卿筋力强壯。又若準卿請。朝無耆艾。卿其勿辭。更勿引章。
정조 4년 · 강
遞判尹洪樂命。以權導代之。
정조 4년 · 목
敎曰。知有實恙。詞訟遽地。勢難强迫。判尹洪樂命許遞。一向委屬。實涉可悶。前望單子入之。
정조 4년 · 강
命謝恩使越俸一等。諸處査對官竝重推。
정조 4년 · 목
謝恩正使茂林君塘。副使李崇祜。以咨文皮封改書下送事馳啓。敎以。近來使行。每事全不致愼。至於査對事體。何等重大。而諸處考準。不能覺察。節使行覺發之後。始乃登聞。銜命未幾。有此失着。出疆後擧行。安保其不如是。卿等越俸一等。諸處査對官。一竝從重推考。業欲提飭而未果。趲程前進。旣有下諭。則拜表至十二日。而始到本牧。何其泄泄之甚。其遲滞委折。具由馳聞事回諭。
정조 4년 · 강
命査對不審之槐院堂上。越俸一等。
정조 4년 · 목
敎曰。咨文外封月與日之誤書。一猶可怪。至於再者。果何故也。謝使節使狀聞之陸續來到。此亦有駭聽聞之一端。蓋是考覈不審。査對不愼之致。謝恩使行文書考覈承旨及査對進去堂上。依再昨日傳敎捧傳旨。至於槐院堂上。以該掌之司。有此大段做錯。不可無別樣亦警。越俸一等。
정조 4년 · 강
命閒良李東粲。前中軍金相玉。勿限年定配。
정조 4년 · 목
敎曰。予每以嚴內外三字。不嫌其斷斷。若有罹此防限者。抵之以法。毋或饒貸。此或在廷之所知。而今番李東粲金相玉事。事則甚微。漸則甚大。凡係掖隸之事。雖細必先啓達後呈院。則孰不知上徹。而有此昏夜密囑。轉托掖隸。至發無事周章之說。豈不驚駭之甚乎。此擧固知其無識武夫。急於免罪之意。而馴致不已。幾何而復踵交通宦寺之習。年前覆轍。豈不凜然。該曹該府照律。以徒年磨鍊者。太失之寬。閒良李東粲。前中軍金相玉。仍其配所。勿限年定配。○義禁府啓言。前中軍金相玉。庇仁縣勿限年定配所。請依例押送。允之。○刑曹啓言。罪人李東粲。豐川府勿限年定配。而待侤訙限澫。決杖發配。
정조 4년 · 강
王大妃殿進御理中糕。命依前方三分一製入。榻敎也。
정조 4년 · 강
命尹瑛金璞放送。李述祚仍囚。
정조 4년 · 목
因洪忠道按覈御史朴天衡狀啓。敎以尹瑛金璞。別無更問之端。放送。李述祚。從當處分。姑爲仍囚。爾則先爲復路事下諭。
정조 4년 · 강
命十五日次對。明日來會。
정조 4년 · 강
以李甲爲大司憲。李敬養爲大司諫。沈命德爲司諫。柳孟養爲獻納。崔守魯爲持平。李䕫爲正言。
정조 4년 · 목
敎曰。次對在明。呈告及在外臺諫許遞。前望單子入之。
정조 4년 · 강
以朴祐源爲吏曹參議。